Document ID: 32006D0542

KOMISIJOS SPRENDIMAS
2006 m. rugpjūčio 2 d.
iš dalies keičiantis Sprendimą 93/195/EEB dėl gyvūnų sveikatos reikalavimų ir veterinarinio sertifikavimo pakartotiniai įvežant registruotus arklius lenktynėms, varžyboms ir kultūriniams renginiams po jų laikino eksporto
(pranešta dokumentu Nr. C(2006) 3400)
(Tekstas svarbus EEE)
(2006/542/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (1), ypač į jos 19 straipsnio ii punktą,
kadangi:
(1)
Pagal Komisijos sprendimo 93/195/EEB (2) II priede nurodytas bendrąsias taisykles pakartotinis registruotų arklių įvežimas lenktynėms, varžyboms ir kultūriniams renginiams leidžiamas po to, kai tie arkliai buvo laikinai, trumpesniam kaip 30 dienų laikotarpiui, eksportuoti į trečiąsias šalis, įtrauktas į tą pačią grupę to sprendimo I priede.
(2)
2006 m. Katare vyks Azijos šalių sporto žaidynių jojimo varžybos.
(3)
Atsižvelgiant į veterinarijos specialistų priežiūros lygį ir faktą, kad atitinkami arkliai laikomi atskirai nuo žemesnio sveikatos lygio gyvūnų, laikinojo eksportavimo laikotarpis turėtų būti pratęstas iki mažiau kaip 60 dienų. Be to, gyvūnų sveikatos reikalavimai ir veterinarinis sertifikavimas, nustatytas Sprendimo 93/195/EEB VII priede, turėtų būti pratęstas iki Azijos šalių sporto žaidynių jojimo varžybų, organizuojamų globojant Tarptautinei žirgų sporto federacijai (angl. FEI).
(4)
Atitinkamai turėtų būti iš dalies pakeistas Sprendimo 93/195/EEB VII priedas.
(5)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/195/EEB VII priedo pavadinimas pakeičiamas šiuo pavadinimu:
„VETERINARIJOS SERTIFIKATAS
pakartotiniam registruotų arklių, kurie dalyvavo ištvermingumo pasaulio taurės lenktynėse (Endurance World Cup) arba Azijos šalių sporto žaidynėse, įvežimui po to, kai tie arkliai buvo laikinai eksportuoti trumpesniam kaip 60 dienų laikotarpiui“.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 2 d.

Labels: 0
3
6